ร้านนมห้วยแก้วเป็นชื่อร้านใหม่หลังจากปรับปรุงร้านใหม่ (ชื่อเดิมคือศูนย์จำหน่ายผลิตภัณฑ์นม-เนื้อ ห้วยแก้ว) ครั้งก่อนที่มารีวิวร้านยังเป็นแบบแผงขายเหมือนซุ้มศาลาไม้รอรถริมทาง ครั้งนี้ร้านเปลี่ยนแปลงไปมากจากซุ้มเล็กๆกลายเป็นร้านไม้ทั้งหลังมีที่นั่งกินเยอะขึ้น มีที่จอดรถข้างๆ พอลงดอยมาเลยซุ้มประตูมานิดหน่อยทางซ้ายมือจะมีทางให้เลี้ยวเข้าร้านนี้เลย ของขายก็เยอะขึ้นมีทั้งนม ไอศกรีม เนื้อวัวทำสเต๊ก กาแฟ เบเกอร์รี่ จากการสอบถามทราบว่าร้านเปิดทุกวันตั้งแต่ 8.00 - 17.30 น. มาวันนี้มาลองทานไอศกรีมเหมือนเดิม มีตู้กดน้ำดื่มเย็นฟรีด้วย
- ไอศกรีมพรีเมี่ยมนมสด 30 บาท เป็นเมนูใหม่มีรสใหม่ด้วยคือรสเมล่อนกับนมสด สำหรับวันนี้ลองรสนมสดขนาดถ้วยกลางๆ เหนียวไม่มาก หอมมันนมกลางๆ หวานพอดีๆ ใช้ได้เลย ให้ 3.7/5
- ไอศกรีมรสช๊อคโกแลต 20 บาท ขนาดถ้วยใหญ่เหมือนเดิมธรรมดา มันนมน้อยกว่าแบบพรีเมี่ยม เหนียวน้อยไปทางเกล็ดน้ำแข็งแต่ก็ถือว่าสมราคามากๆกับปริมาณและรสชาติขนาดนี้ ให้ 3.4/5
- ไอศกรีมพรีเมี่ยมรสเมล่อน 30 บาท หอมมันนมเด่น หวานพอดีๆ เหนียวเท่าแบบแรก กลิ่นเมล่อนมาเต็ม ใช้ได้เช่นกัน ให้ 3.7/5
- ไอศกรีมรสสตรอเบอร์รี่ 20 บาท เนื้อเหนียวน้อยกว่าแต่หอมมันหวานพอดีๆ อร่อยเหมือนเดิม ให้ 3.6/5
ร้านที่ปรับปรุงใหม่มีแอร์ในร้านให้ด้วย ไวไฟก็มี แต่เสียที่ที่นั่งน้อยไปนิด ต้องออกมานั่งด้านนอก ราคาความอร่อยเหมือนเดิม คนเยอะขึ้น ความสะอาดกลางๆ ชอบตรงที่ราคาไม่แพงแต่ได้เยอะ เหมาะมากๆกับการมานั่งทานในร้านเวลาที่อากาศร้อนๆแบบนี้